CELEX: 
Language: hu
Date: 2019-03-06 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 2003/87/EK európai parlamenti és tanácsi irányelvnek a Nemzetközi Polgári Repülési Szervezet által a légi közlekedésből származó kibocsátásoknak a piaci alapú globális intézkedés végrehajtása céljából való nyomon követése, jelentése és hitelesítése érdekében elfogadott intézkedések tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az Unió és tagállamai határozottan támogatják az ICAO azon szándékát, hogy az éghajlatváltozás elleni küzdelemhez nyújtandó hozzájárulásként világszerte piaci alapú globális intézkedést vezessen be a nemzetközi légi közlekedésben. Ezt az is megerősíti, hogy az Európai Parlament és a Tanács három alkalommal módosította az uniós kibocsátáskereskedelmi rendszert (EU ETS) annak érdekében, hogy megkönnyítse az ICAO számára, hogy haladást érjen el a piaci alapú globális intézkedéssel kapcsolatban, valamint hogy az Unió és tagállamai az elmúlt hat év során jelentős pénzügyi és szakértői támogatást nyújtottak az ICAO titkársága számára
                  1
               , hogy segítsék az ICAO sikerét. Az Unió azon első joghatóságok közé tartozik, amelyek jogilag kötelező érvényű jogalkotási rendelkezéseket fogadtak el abból a célból, hogy végrehajtsák az ICAO „CORSIA” elnevezésű rendszerét, többek között e felhatalmazáson alapuló jogi aktus révén is; várhatóan más államok is el fogják végezni e belföldi végrehajtást.
            
            
               Az éghajlatváltozás elleni küzdelemben a gazdaság valamennyi ágazatának közre kell működnie. Az üvegházhatásúgáz-kibocsátások beárazása fontos ahhoz hogy a piaci erők érvényre jussanak, és általuk költséghatékony kibocsátáscsökkentések valósuljanak meg. Az EU ETS 2005 óta az Európai Unió éghajlat-politikájának sarokköve, és az egyik legfontosabb eszköz, amellyel az Unió jelentősen csökkenteni igyekszik üvegházhatásúgáz-kibocsátását (ÜHG-kibocsátás), összhangban a Párizsi Megállapodásban vállalt kötelezettségével, amelynek célja a hőmérséklet-emelkedés jóval 2 °C alatti értékre, ha lehetséges, 1,5 °C-ra való korlátozása. Az Európán belüli légi járatok EU ETS rendszerbe való felvétele 2012 és 2018 között mintegy 100 millió tonna CO2-csökkentést/ellentételezést eredményezett
                  2
               . 2017-ben sor került az EU ETS irányelv felülvizsgálatára, amelynek célja a 2030-os éghajlat- és energiapolitikai célokhoz való megfelelő hozzájárulás
                  3
                és az ICAO-rendszer végrehajtásának előkészítése volt
                  4
               .
            
            
               Az ICAO-rendszer két lépésben történő végrehajtása érdekében uniós jogszabályok előkészítése folyik. Először is, három végrehajtási és felhatalmazáson alapuló jogi aktus egészül ki megfelelő rendelkezésekkel: ez a felhatalmazáson alapuló jogi aktus, az üvegházhatású gázok kibocsátásának nyomon követéséről és jelentéséről szóló bizottsági végrehajtási rendelet
                  5
                és az adatok hitelesítéséről és a hitelesítők akkreditálásáról szóló bizottsági végrehajtási rendelet
                  6
               . A második lépést az irányelv 28b. cikke állapítja meg, és ez az EU ETS olyan módosításait érinti, amelyeket rendes jogalkotási eljárás keretében az Európai Parlament és a Tanács végez el.
            
            
               E felhatalmazáson alapuló jogi aktus mellett módosult mind a nyomon követésről és jelentésről szóló bizottsági rendelet (MRR), mind az üvegházhatásúgáz-kibocsátási jelentések és tonnakilométer-jelentések hitelesítéséről és a hitelesítők akkreditálásáról szóló bizottsági rendelet (AVR), a szabványok és ajánlott gyakorlatok (SARP) nyomon követésre, jelentésre és hitelesítésre vonatkozó rendelkezéseinek a figyelembevétele céljából. Az EU 2010 óta gyűjt tapasztalatokat a légi közlekedésből származó kibocsátások EU ETS irányelv szerinti nyomon követése, jelentése és hitelesítése terén, és nagyon sok a hasonlóság az ICAO-rendszer és e két rendelet rendelkezései között. Ami annak a néhány fennmaradó különbségnek a felszámolását illeti, amelyek az irányelv szerinti végrehajtási hatáskör révén megszüntethetők, arra e felhatalmazáson alapuló jogi aktus elfogadásával párhuzamosan sor került, és 2018. január 1-jén hatályba lépett. 
            
            
               A 2003/87/EK irányelv 28c. cikke előírja a Bizottságnak, hogy rendelkezéseket fogadjon el annak érdekében, hogy az ICAO globális piaci alapú intézkedésének végrehajtása céljából az intézkedés hatálya alá tartozó minden útvonalon biztosítsa a kibocsátások megfelelő nyomon követését, jelentését és hitelesítését. E rendelkezéseknek az ICAO-n belül elfogadott vonatkozó eszközökön kell alapulniuk, meg kell akadályozniuk a verseny torzulását, és összhangban kell lenniük az EU ETS nyomonkövetési és jelentési elveivel. A kibocsátási jelentéseket az EU ETS irányelvben foglalt hitelesítési elvekkel és kritériumokkal összhangban kell hitelesíteni. A felhatalmazáson alapuló jogi aktus a fenti rendeletek szerinti jelentéstételt kiegészíti az olyan légi járatokra és tevékenységekre vonatkozó jelentéstétellel, amelyek jelenleg nem tartoznak az EU ETS irányelv hatálya alá (pl. az EGT és harmadik országok közötti járatok, az EGT és különböző más régiók közötti járatok, valamint kizárólag harmadik országok közötti vagy harmadik országok és tengerentúli, hozzájuk tartozó területek vagy tengerentúli területek közötti járatok). Mivel számos légijármű-üzembentartó jelentett be a múltban hitelesített kibocsátásokat az Európai Gazdasági Térségben (EGT) (ideértve annak legkülső régióit, a hozzá tartozó területeket és egyéb területeit) található repülőterekre érkező, onnan induló és ilyen repülőterek közötti járatok tekintetében, már léteznek az e kibocsátások jelentésére szolgáló formanyomtatványok, és sor fog kerülni e formanyomtatványok frissítésére, hogy fel lehessen őket használni az ICAO rendszere szempontjából lényeges szélesebb körű kibocsátási információk jelentéséhez. A nyomon követésről, jelentésről, hitelesítésről és akkreditálásról szóló rendeletektől eltérően e felhatalmazáson alapuló jogi aktus célja kizárólag az ICAO titkárságának történő információszolgáltatás. A légijármű-üzemeltetők, a hitelesítők és más érdekelt felek adminisztratív terheinek a minimálisra csökkentése érdekében lehetőség szerint a meglévő szabályokra és keretrendszerekre támaszkodik, és meghatározza, hogy a nyomon követésről, jelentésről, hitelesítésről és akkreditálásról szóló rendeletekkel összhangban jelentett információkat hogyan fogják továbbítani az ICAO titkárságának.
            
            
               A második lépést az irányelv 28b. cikkének (1), (2) és (3) bekezdése állapítja meg, és ez az EU ETS olyan módosításait érinti, amelyeket csak az Európai Parlament és a Tanács végezhet el, rendes jogalkotási eljárás keretében. A Bizottság köteles beszámolni az Európai Parlamentnek és a Tanácsnak az ICAO-tárgyalások előrehaladásáról. Ez különösen az érintett nemzetközi eszközökre
                  7
               , a Tanács által jóváhagyott ajánlásokra, egy globális kibocsátásiegység-forgalmi jegyzék létrehozására, a harmadik országok által a piaci alapú globális intézkedés végrehajtása érdekében hozott belföldi intézkedésekre, a harmadik országok általi fenntartások következményeire, valamint az egyéb releváns nemzetközi fejleményekre és az alkalmazandó eszközökre vonatkozik. A Bizottság az ENSZ Éghajlatváltozási Keretegyezményének globális értékelésével összhangban jelentést tesz a légiközlekedési ágazat azon hosszú távú, nem kötelező erejű célkitűzésének elérésére irányuló erőfeszítésekről, hogy a légi közlekedésből származó CO2-kibocsátás a 2005-ös szint felére csökkenjen
                  8
               . A Bizottság jelentést terjeszt az Európai Parlament és a Tanács elé amelyben megvizsgálja, hogy milyen módon lehetne az említett eszközöket az EU ETS irányelv felülvizsgálata révén végrehajtani, adott esetben tekintettel az EGT-n belüli légi járatok tekintetében alkalmazandó szabályokra.
            
            
               A jelentés megvizsgálja továbbá a piaci alapú globális intézkedés célját és általános környezeti integritását, a Párizsi Megállapodásban foglalt célokhoz viszonyított általános célkitűzését, a részvétel szintjét, a végrehajthatóságot, az átláthatóságot, az előírások megsértése esetén alkalmazandó szankciókat, a nyilvánosság részvételének folyamatait, a kibocsátások ellentételezésére használt egységek minőségét, a kibocsátások nyomon követését, bejelentését és hitelesítését, a forgalmi jegyzékeket, az elszámoltathatóságot, valamint a bioüzemanyagok használatára vonatkozó szabályokat. Az e cikk (2) bekezdésében említett jelentéshez a Bizottságnak adott esetben az Európai Parlamentnek és a Tanácsnak szóló, az EU ETS irányelv 28a. cikkében foglalt eltérések módosítására, törlésére, meghosszabbítására, illetve felváltására irányuló olyan jogalkotási javaslatot kell mellékelnie, amely – az uniós klímapolitikai fellépések teljes körű környezeti integritásának és hatékonyságának megőrzését célozva – összhangban van az uniós gazdaság egészére vonatkozó, az üvegházhatású gázok kibocsátásának csökkentésére irányuló, 2030-ig szóló vállalással. Az irányelv azt is világossá teszi, hogy a jelentés mérlegelni fogja, hogy szükség van-e ezen felhatalmazáson alapuló jogi aktus jogalapjának
                  9
                a felülvizsgálatára.
            
            
               A 2003/87/EK irányelv a légitársaság nemzetiségétől függetlenül alkalmazandó, és hatálya elvben azokra a légi járatokra terjed ki, amelyek valamely tagállam területén található repülőtérről indulnak vagy ilyen repülőtérre érkeznek. A 28a. cikk 2023-ig mentességet ad az EGT-n kívüli országokban található repülőterekre irányuló, illetve onnan kiinduló, az egyes naptári években végrehajtott repülésekből származó kibocsátásokra. Az útvonalakon közlekedő légijármű-üzemeltetőkkel szembeni egyenlő bánásmód létfontosságú a versenytorzulások elkerüléséhez, és ezt az ICAO 2016-os határozata is fontos kérdésként azonosítja. Több mint 500 légijármű-üzemeltető működtet EGT-n belüli járatokat, köztük több mint 100, az EGT-n kívüli székhelyű kereskedelmi légijármű-üzemeltető, amelyek esetében rendkívül magas szintű a megfelelés. A 2003/87/EK irányelv hatályát csak az Európai Parlament és a Tanács változtathatja meg
                  10
               .
            
            
               Ez a felhatalmazáson alapuló jogi aktus az EU ETS irányelv 28c. cikkével összhangban egyenlő bánásmódot alkalmaz. A Bizottság csak azokat a légi járatokra vonatkozó információkat fogja benyújtani az ICAO titkárságának, amelyeket az ICAO-rendszer keretében elvárnak, és az összes egyéb országban jelentős kibocsátásokkal rendelkező légijármű-üzemeltetőknek más országokon keresztül kell bejelenteniük kibocsátásaikat az ICAO titkársága számára. A légijármű-üzemeltetők saját érdeke, hogy a 2019-ben és 2020-ban lebonyolított nemzetközi járatok tekintetében bejelentsék kibocsátási adataikat
                  11
               , mivel ez csökkenteni fogja azokat a kibocsátásokat, amelyeket később ellentételezniük kell. A jelentés elmaradása esetén a SARP egyéb információforrások felhasználását irányozza elő a hiányzó adatok pótlása érdekében.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               2018. július 13-án az érdekeltekkel tartott találkozóra került sor az éghajlatváltozással foglalkozó szakértői csoport keretében, amelyen az ágazat, a civil társadalom és a tagállamok képviselői vettek részt. 2018. december 3-án egy második találkozóra is sor került a felhatalmazáson alapuló jogi aktus elfogadása előtt, amelyen megvizsgálták a felhatalmazáson alapuló jogi aktus szövegét és az EU ETS nyomon követésre, jelentésre, hitelesítésre és akkreditálásra vonatkozó végrehajtási szabályainak tágabb összefüggéseit.  Továbbá 2018. november 28. és december 26. között négy héten keresztül online visszajelzések benyújtására volt lehetőség a felhatalmazáson alapuló rendelet szövegéről a minőségi jogalkotási portálon. A légitársaságok szövetségei öt hozzászólást nyújtottak be. Az Európai Parlament és a Tanács a felhatalmazáson alapuló jogi aktust az elfogadása után két hónapon át ellenőrizheti.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus hatályát a felülvizsgált EU ETS irányelv határozza meg. A megfelelő eszköz a rendelet. A fent kifejtettek szerint a légijármű-üzemeltetőknek érdeke, hogy az ICAO-rendszer keretében a kezdeti kibocsátási alapszintek megállapítása céljából kövessék e rendeletet. 
            
            
               1. cikk
            
            
               E cikk meghatározza, hogy mely légijármű-üzemeltetők tartoznak e rendelet hatálya alá, és mentességet ad az általuk működtetett, nem kereskedelmi légi járatok bizonyos típusaira.
            
            
               2. cikk
            
            
               E cikk (1) és (2) bekezdése meghatározza azokat a hitelesített kibocsátásokra vonatkozó további információkat, amelyeket a légijármű-üzemeltetőknek jelenteniük kell, hogy kiegészítsék az MRR alapján már jelentett hitelesített kibocsátásokat. A kibocsátások MRR és e bekezdések szerinti jelentése kötelező, és elmaradása az EU ETS irányelv 16. cikke alapján végrehajtási eljárást von maga után.
            
         
         
            
               A kibocsátásokra vonatkozó további információk első kategóriája az (1) bekezdés a) pontjában szerepel, és az EGT-ben található repülőterek és harmadik országokban található repülőterek közötti járatokat (pl. Párizs–Marrákes) érinti. 
            
            
               A kibocsátásokra vonatkozó további információknak az (1) bekezdés b) pontjában szereplő második kategóriája az EGT-ben található repülőterek és az EGT más tagállamainak legkülső régióiban található repülőterek (pl. Dublin–Lanzarote), valamint az ezen tagállamokhoz tartozó területeken vagy az ezen tagállamok egyéb területein
                  12
                található repülőterek (pl. Írország–Grönland) közötti légi járatokat érinti. Megjegyzendő, hogy a belföldi légi járatok, mint például a Madrid–Lanzarote járat, nem tartoznak az ICAO-rendszer hatálya alá, és ezért nem képezik e felhatalmazáson alapuló jogi aktus részét.
            
            
               A kibocsátásokra vonatkozó további információk (1) bekezdés c) pontjában szereplő, harmadik kategóriája az EGT tagállamok legkülső régióiban, a tagállamokhoz tartozó területeken vagy a tagállamok egyéb területein található repülőterek és a harmadik országokban vagy más tagállamokhoz tartozó területeken vagy más tagállamok egyéb területein található repülőterek közötti járatokat érinti (pl. Grönland–Kanada).
            
            
               A (2) bekezdés tisztázza, hogy az (1) bekezdésben foglalt követelmények azokra a légijármű-üzemeltetőkre is vonatkoznak, amelyek három egymást követő négy hónapban időszakonként 243-nál kevesebb olyan repülőutat teljesítenek, amely egy valamely tagállam területén található repülőtérről indul vagy oda érkezik (utalva a 2003/87/EK irányelv I. mellékletében a „Légi közlekedés” tevékenység alatt található j) pontra).
            
            
               A (3) bekezdés a két különböző harmadik országban található repülőterek – azaz az EGT-n kívül található repülőterek és a más EGT-n kívüli országokban található repülőterek – közötti légi járatok (pl. Mexico D.F.–Rio de Janeiro) kibocsátásaira vonatkozó hitelesített kibocsátási adatok jelentését érinti. E kategória esetében a kibocsátások jelentése ajánlott. Annak kérdését, hogy helyénvaló lenne-e nagyobb hatásköröket meghatározni, az Európai Parlamentnek és a Tanácsnak szóló jelentésben kell vizsgálni.
            
            
               A (4) bekezdés egyértelműen meghatározza, hogy az ICAO-rendszer céljából mely típusú repüléseket kell jelenteni.
            
            
               3. cikk
            
            
               E cikk (1) bekezdése megerősíti, hogy a kibocsátások 2. cikk szerinti jelentésének meg kell felelnie az EU ETS irányelv és az MRR megfelelő rendelkezéseiben meghatározott előírásoknak. 
            
            
               A (2) bekezdés a jelentéstételhez használandó elektronikus formanyomtatványokra vonatkozik. Ezeket több mint 900 légijármű-üzemeltető használja, hogy hitelesített kibocsátásokat jelentsen be, valamint hogy ingyenes kiosztást igényeljen az uniós kibocsátáskereskedelmi rendszer keretében. A formanyomtatványokat a Bizottság az ICAO-rendszer céljából frissíteni fogja.
            
            
               4. cikk
            
            
               E cikk kimondja, hogy a kibocsátások 2. cikk szerinti jelentésére az EU ETS irányelv és az AVR megfelelő rendelkezéseiben meghatározott előírások alkalmazandók. 
            
            
               5. cikk
            
            
               E cikk rögzíti, hogy a légijármű-üzemeltető tekintetében az igazgatásért felelős tagállam a 2003/87/EK irányelv 18a. cikkében említett tagállam. Az e rendelet alapján jelentéstételre kötelezett üzemeltetők közül nem mind fog szerepelni a 748/2009/EK bizottsági rendelet mellékletének jegyzékében. Ilyen esetekben a légijármű-üzemeltetőnek annak a tagállamnak kell jelentenie hitelesített kibocsátásait, amely kiállította a működési engedélyét, vagy – amennyiben a tagállamok nem állítottak ki ilyen engedélyt – az üzemeltetőnek a bejegyzésének helye szerinti tagállamnak kell jelentést tennie.
            
            
               6. cikk
            
            
               E cikk lehetővé teszi a Bizottság számára, hogy segítséget kérjen az Eurocontroltól, hogy az érintett kibocsátások pontos jelentése céljából az Eurocontrol számára hozzáférhető adatbázisokra támaszkodva kiegészítse a kibocsátási adatokat. Ez nem zárja ki egyéb adatforrások felhasználását. 
            
            
               7. cikk
            
            
               E cikk előírja a Bizottságnak, hogy az érintett hitelesített kibocsátási adatokat továbbítsa az ICAO titkárságának. Ez csak az olyan légijármű-üzemeltetők adatait fogja érinteni, amelyek tekintetében az ICAO titkársága kibocsátási adatok beérkezését várja az Uniótól (pl. európai légitársaságok). Továbbítás előtt az érintett tagállamnak jóvá kell hagynia az adatokat, miután nagyságrendi ellenőrzést végzett az adatok, köztük az Eurocontroltól származó esetleges adatok tekintetében is. 
            
            
               A jogi aktus teljes mértékben tiszteletben tartja az Európai Parlament és a Tanács uniós jogot érintő változások eldöntésében játszott szerepét, ezért e cikk kifejezetten nem sérti az EU ETS irányelv jövőbeli felülvizsgálatának keretében az Európai Parlament és a Tanács végzett, arra irányuló vizsgálatát, hogy hogyan lehetne az ICAO-rendszert az uniós jogban végrehajtani.
            
            
               A légi közlekedésben használt üzemanyagok tekintetében az EU ETS-ben három kibocsátási tényező szerepel:
            
            
                     
                        Üzemanyag
                     
                  
                  
                     
                        Kibocsátási tényező (t CO2/t üzemanyag)
                     
                  
               
                     
                        Repülőgépbenzin (AvGas)
                     
                  
                  
                     
                        3,10
                     
                  
               
                     
                        Sugárhajtómű-benzin (Jet-B)
                     
                  
                  
                     
                        3,10
                     
                  
               
                     
                        Sugárhajtómű-kerozin (Jet-A1 vagy Jet-A)
                     
                  
                  
                     
                        3,15
                     
                  
               
         
            
               Az ICAO-rendszerben a sugárhajtómű-kerozin (Jet-A1 vagy Jet-A) kibocsátási tényezője 3,16. Az ICAO titkárságának továbbított tájékoztatásban ezt a kibocsátási tényezőt kell használni. Az irányelv 28b. cikke szerinti jelentés meg fogja vizsgálni, hogy helyénvaló lenne-e ezt felülvizsgálni, és az Európai Parlament és a Tanács adott esetben intézkedhet, többek között megváltoztathatja a sugárhajtómű-kerozin kibocsátási tényezőjét.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.3.6.)
            
            
               a 2003/87/EK európai parlamenti és tanácsi irányelvnek a Nemzetközi Polgári Repülési Szervezet által a légi közlekedésből származó kibocsátásoknak a piaci alapú globális intézkedés végrehajtása céljából való nyomon követése, jelentése és hitelesítése érdekében elfogadott intézkedések tekintetében történő kiegészítéséről
               
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az üvegházhatást okozó gázok kibocsátási egységei közösségi kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre és különösen annak 28c. cikkére,
            
            
               mivel:
            
            
               (1)A 2003/87/EK irányelv 28c. cikke felhatalmazza a Bizottságot arra, hogy rendelkezéseket fogadjon el annak érdekében, hogy a Nemzetközi Polgári Repülési Szervezet („ICAO”) globális piaci alapú intézkedésének végrehajtása céljából az intézkedés hatálya alá tartozó minden útvonalon biztosítani lehessen a kibocsátások megfelelő nyomon követését, jelentését és hitelesítését. A jogbiztonság és a jogi egyértelműség érdekében a vonatkozó útvonalakra és légijármű-üzemeltetőkre hivatkozva meg kell határozni a rendelkezések hatálya alá tartozó légi járatokat.
            
            
               (2)Az uniós kibocsátáskereskedelmi rendszer alkalmazásában a kibocsátások nyomon követésére és jelentésére, valamint a kibocsátási jelentések hitelesítésére vonatkozó szabályok a 601/2012/EU bizottsági rendelettel
                  13
                és az (EU) 2018/2067 bizottsági végrehajtási rendelettel
                  14
                összhangban alkalmazandók. E szabályokat a 2021. január 1-jétől alkalmazandó (EU) 2018/2066 bizottsági végrehajtási rendelet
                  15
                frissítette és fejlesztette tovább a kibocsátások nyomon követése és jelentése tekintetében. Az (EU) 2018/2066 végrehajtási rendelet és az (EU) 2018/2067 végrehajtási rendelet az ICAO által 2018. június 27-én elfogadott nemzetközi szabványok és ajánlott gyakorlatok első kiadását veszi figyelembe. Az adminisztratív hatékonyság okán és az üzemeltetők megfelelési költségeinek minimálisra csökkentése érdekében helyénvaló összhangba hozni az ICAO piaci alapú globális intézkedésének végrehajtására vonatkozó rendelkezéseket, valamint a 601/2012/EU rendeletben és az említett végrehajtási rendeletekben megállapított rendelkezéseket.
            
            
               (3)A tagállamok a 601/2012/EU bizottsági rendelet alapján elektronikus formanyomtatványok és különleges fájlformátumok használatát írhatják elő a légiközlekedési tevékenységekből származó kibocsátások 2003/87/EK irányelv szerinti jelentése céljából. Azt biztosítandó, hogy a légijármű-üzemeltetők akkor is meg tudjanak felelni e követelményeknek, amikor az ICAO piaci alapú globális intézkedése céljából jelentenek kibocsátásokat, a Bizottságnak egy különleges elektronikus adatcsere-formátumot kell közzétennie.
            
            
               (4)A bizonyos légi járatokat érintő nyomon követésre, jelentésre és hitelesítésre vonatkozó követelményeknek a csak az EGT-ben székhellyel rendelkező légijármű-üzemeltetők tekintetében való alkalmazása nem minősül versenytorzulást okozó tényezőnek. E követelmények ezért a 2003/87/EK irányelv 28c. cikke alapján elfogadhatók.
            
            
               (5)Az összes érintett kibocsátás megfelelő azonosítása érdekében a Bizottság számára lehetővé kell tenni, hogy a kibocsátási adatok kiegészítése céljából adott esetben az Eurocontrol segítségét kérje.
            
            
               (6)A Bizottságnak az érintett hitelesített kibocsátási adatokat továbbítania kell az ICAO titkárságának, hogy biztosítsa az összes érintett légi járatra vonatkozó kibocsátási adatok teljes körű és kellő időben történő jelentését,
            
            
               ELFOGADTA EZT A RENDELETET:
            
            
               1. cikk
            
            
               (1)A 2. cikkben meghatározott jelentési kötelezettségek csak azokra a légijármű-üzemeltetőkre alkalmazandók, amelyek az összes alábbi feltételnek megfelelnek:
            
            
               a)a tagállamok egyike által kiállított működési engedéllyel rendelkeznek vagy valamely tagállamban vannak bejegyezve, ideértve az adott tagállam legkülső régióit, az adott tagállamhoz tartozó területeket és az adott tagállam egyéb területeit is;
            
            
               b)2019. január 1-jétől számítva 10 000 tonnát meghaladó éves CO2-kibocsátást állítanak elő 5 700 kg-nál nagyobb maximális felszállótömegre hitelesített légi járművek használatával, amelyek az Európai Gazdasági Térség (EGT) különböző államaiban található repülőterek között végeznek repüléseket vagy a 2. cikk (1) bekezdésében említett repüléseket végeznek. 
            
         
         
            
               (2)Az (1) bekezdés b) pontjának alkalmazásában az alábbi típusú repülésekből származó kibocsátások nem veendők figyelembe:
            
            
               a)állami repülések; 
            
            
               b)humanitárius célú repülések;
            
            
               c)egészségügyi célú repülések;
            
            
               d)katonai célú repülések; 
            
            
               e)tűzoltási célú repülések.
            
            
               2. cikk
            
            
               (1)A légijármű-üzemeltetők a következő repülésekből származó kibocsátásokat jelentik:
            
            
               a)a tagállamokban található repülőterek és harmadik országokban található repülőterek közötti repülések;
            
            
               b)a tagállamokban található repülőterek és más tagállamok legkülső régióiban, más tagállamokhoz tartozó területeken és más tagállamok egyéb területein található repülőterek közötti repülések;
            
            
               c)a tagállamok legkülső régióiban, a tagállamokhoz tartozó területeken és a tagállamok egyéb területein található repülőterek és harmadik országokban vagy más tagállamokhoz tartozó területeken vagy más tagállamok egyéb területein található repülőterek közötti repülések.
            
            
               (2)Az (1) bekezdés azokra a kereskedelmi légijármű-üzemeltetőkre is vonatkozik, amelyek három egymást követő négy hónapban időszakonként 243-nál kevesebb olyan repülőutat teljesítenek, amely valamely tagállam területén található repülőtérről indul vagy oda érkezik.
            
            
               (3)Ajánlott, hogy a légijármű-üzemeltetők a két különböző harmadik országban található repülőtér közötti repülésekből származó kibocsátásaikat is hitelesítsék és jelentsék. 
            
            
               (4)Az (1) és a (3) bekezdés bármilyen típusú repülésből származó kibocsátás tekintetében alkalmazandó, kivéve az 1. cikk (2) bekezdésében említett repüléstípusokat, beleértve a következőket is:
            
            
               a)képzési vagy kutatási és mentési célú repülések;
            
            
               b)látvarepülési szabályok szerint végzett repülések;
            
            
               c)tudományos kutatás vagy tesztelés céljából végzett repülések; 
            
            
               d)közszolgáltatási kötelezettségek keretében végrehajtott repülések.
            
            
               3. cikk
            
            
               (1)Kibocsátásaik e rendelet 2. cikke szerinti jelentése céljából a légijármű-üzemeltetők a 2003/87/EK irányelv 14. cikkében és a 601/2012/EU rendeletben megállapítottakkal azonos követelmények hatálya alá tartoznak. A légijármű-üzemeltetők 2021. január 1-jétől az (EU) 2018/2066 végrehajtási rendeletben megállapítottakkal azonos követelmények hatálya alá tartoznak.
            
         
         
            
               (2)A Bizottság elektronikus adatcsere-formátumot tesz közzé a 2. cikkben említett repülésekből származó kibocsátások jelentése céljából. A légijármű-üzemeltetők ezt az elektronikus adatcsere-formátumot alkalmazzák.
            
            
               4. cikk
            
            
               Az e rendelet 2. cikke szerint jelentendő kibocsátási adatok hitelesítése és az e hitelesítést elvégző hitelesítők akkreditálása a 2003/87/EK irányelv 15. cikkében és az ugyanezen irányelv V. mellékletének B. részében, valamint az (EU) 2018/2067 végrehajtási rendeletben megállapítottakkal azonos követelmények hatálya alá tartozik.
            
            
               5. cikk
            
            
               A 748/2009/EK bizottsági rendelet
                  16
                mellékletében felsorolt légijármű-üzemeltetők az említett mellékletben meghatározott igazgatásáért felelős tagállamuknak jelentik kibocsátásaikat. 
            
            
               A 748/2009/EK bizottsági rendelet mellékletében fel nem sorolt légijármű-üzemeltetők annak a tagállamnak jelentik a kibocsátásaikat, amely számukra a működési engedélyt kiadta, vagy amennyiben semelyik tagállam nem adott ki működési engedélyt, a légijármű-üzemeltető bejegyezésének helye szerinti tagállamnak.
            
            
               6. cikk
            
            
               A Bizottság adott esetben kérheti az Eurocontrol segítségét, hogy javítsa a 2. cikk alapján jelentett kibocsátási adatok pontosságát.
            
            
               7. cikk
            
            
               A 2003/87/EK irányelv Európai Parlament és Tanács általi felülvizsgálatának sérelme nélkül a Bizottság továbbítja a Nemzetközi Polgári Repülési Szervezet titkárságának a 2003/87/EK irányelv 14. cikke alapján és e rendelet alapján jelentett releváns kibocsátási adatokat. E továbbítás előtt az illetékes hatóságok nagyságrendi ellenőrzéseket végeznek a továbbítandó adatok tekintetében.
            
            
               A kibocsátási adatok e cikk első bekezdése szerinti továbbítása céljából a sugárhajtómű-kerozin (Jet-A1 vagy Jet-A) üzemanyag tekintetében a nemzetközi polgári repülésről szóló, 1944. december 7-én aláírt egyezmény (Chicagói Egyezmény) 16. mellékletének IV. kötetében meghatározott kibocsátási tényezőt használják.
            
            
               8. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2019.3.6.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Ennek része a fejlődő országokban megvalósítandó uniós kapacitásépítési projektekhez nyújtott több mint 15 millió EUR összegű pénzügyi támogatás, a Bizottságtól, az EASA-tól és az EUROCONTROL-tól az ICAO munkájában részt vevő munkatársak munkaideje, a kormányzati és az ágazati szakértők intenzív részvétele és a személyzet kirendelése az ICAO titkárságának támogatására.
               
               
                  
                     (2)
                  
                        További tájékoztatás olvasható Ausztria kibocsátáscsökkentésre irányuló, állami ICAO cselekvési tervében, az Európára vonatkozó általános részben, a következő címen: 
                  
                     https://www.icao.int/environmental-protection/Lists/ActionPlan/Attachments/78/CO2%20Reduction%20Action%20Plan_Austria_July%202018.pdf
                  
                  , 45–49. o. 
               
               
                  
                     (3)
                  
                        Az Európai Parlament és a Tanács (EU) 2018/410 irányelve (2018. március 14.) a 2003/87/EK irányelvnek a költséghatékony kibocsátáscsökkentés és az alacsony szén-dioxid-kibocsátású technológiákba történő beruházások növelése érdekében történő módosításáról és az (EU) 2015/1814 határozat módosításáról (HL L 76., 2018.3.19., 3. o.).
               
               
                  
                     (4)
                  
                        Az Európai Parlament és a Tanács (EU) 2017/2392 rendelete (2017. december 13.) a 2003/87/EK irányelvnek a hatály légiközlekedési tevékenységekre vonatkozó jelenlegi korlátozásainak fenntartása és egy piaci alapú globális intézkedés 2021-től történő bevezetésének előkészítése céljából történő módosításáról (HL L 350., 2017.12.29., 7. o.).
               
               
                  
                     (5)
                  
                        A Bizottság (EU) 2018/2066 végrehajtási rendelete (2018. december 19.) az üvegházhatású gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről, valamint a 601/2012/EU bizottsági rendelet módosításáról (HL L 334., 2018.12.31., 1. o.).
               
               
                  
                     (6)
                  
                        A Bizottság (EU) 2018/2067 végrehajtási rendelete (2018. december 19.) a 2003/87/EK európai parlamenti és tanácsi irányelv értelmében az adatok hitelesítéséről és a hitelesítők akkreditálásáról (HL L 334., 2018.12.31., 94. o.).
               
               
                  
                     (7)
                  
                        Lásd a Bizottság által a nemzetközi légi közlekedésből származó kibocsátásokra vonatkozó, piaci alapú globális intézkedések végrehajtását célzó lehetséges jogi mechanizmusokról készített tanulmányt a következő címen: https://ec.europa.eu/clima/sites/clima/files/transport/aviation/docs/gmbm_legal_study_en.pdf.
               
               
                  
                     (8)
                  
                        Lásd a 2017. december 13-i (EU) 2017/2392 tanácsi rendelet (11) preambulumbekezdését.
               
               
                  
                     (9)
                  
                        Lásd a 2017. december 13-i (EU) 2017/2392 tanácsi rendelet 28b. cikkének (2) bekezdését.
               
               
                  
                     (10)
                  
                        Kivéve a 2003/87/EK irányelv 25a. cikke szerinti felhatalmazáson alapuló jogi aktusban meghatározottak szerint.
               
               
                  
                     (11)
                  
                        A légi közlekedésből származó globális kibocsátások körülbelül 60 %-át a nemzetközi légi járatok adják, a fennmaradó 40 % pedig belföldi járatokhoz kapcsolódik. Az ICAO megbízása a belföldi légi közlekedésre nem terjed ki, lásd: https://www.icao.int/environmental-protection/Documents/STATEMENTS/cop4.PDF.
               
               
                  
                     (12)
                  
                        Ezek teljes listáját lásd az alábbi címen található gyakran ismételt kérdésekre adott 5. válaszban: https://ec.europa.eu/clima/sites/clima/files/transport/aviation/docs/faq_aviation_2013-2016_hu.pdf.
               
               
                  
                     (13)
                  
                        A Bizottság 601/2012/EU rendelete (2012. június 21.) az üvegházhatást okozó gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről (HL L 181., 2012.7.12., 30. o.).
               
               
                  
                     (14)
                  
                        A Bizottság (EU) 2018/2067 végrehajtási rendelete (2018. december 19.) a 2003/87/EK európai parlamenti és tanácsi irányelv értelmében az adatok hitelesítéséről és a hitelesítők akkreditálásáról (HL L 334., 2018.12.31., 94. o.).
               
               
                  
                     (15)
                  
                        A Bizottság (EU) 2018/2066 végrehajtási rendelete (2018. december 19.) az üvegházhatású gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről, valamint a 601/2012/EU bizottsági rendelet módosításáról (HL L 334., 2018.12.31., 1. o.). 
               
               
                  
                     (16)
                  
                        A Bizottság 748/2009/EK rendelete (2009. augusztus 5.) a 2006. január 1-jén vagy azt követően a 2003/87/EK irányelv I. mellékletének jegyzéke értelmében légiközlekedési tevékenységet végző légijármű-üzemeltetők listájáról és az egyes légijármű-üzemeltetőkhöz igazgatási célból rendelt tagállamok megállapításáról (HL L 219., 2009.8.22., 1. o.).